
[bookmark: TextBodyBegin]Az Európai Parlament,
–	tekintettel az Alvise Pérez (Luis Pérez Fernández) mentelmi jogának felfüggesztésére irányuló kérelemre, amelyet Spanyolország legfelsőbb bírósága 2025. október 7-i levelében nyújtott be az előtte folyamatban lévő büntetőeljárással összefüggésben, és amelyet a Parlamentben a 2025. október 22-i plenáris ülésen jelentettek be,
–	miután eljárási szabályzata 9. cikke (6) bekezdésének megfelelően, 2026. március 24-én meghallgatta Alvise Pérezt,
–	tekintettel az Európai Unió kiváltságairól és mentességeiről szóló 7. jegyzőkönyv 8. és 9. cikkére, valamint az Európai Parlament képviselőinek közvetlen és általános választójog alapján történő választásáról szóló, 1976. szeptember 20-i okmány 6. cikkének (2) bekezdésére,
–	tekintettel az Európai Unió Bírósága által 2008. október 21-én, 2010. március 19-én, 2011. szeptember 6-án, 2013. január 17-én és 2019. december 19-én hozott ítéletekre[footnoteRef:2], [2:  	A Bíróság 2008. október 21-i ítélete, Marra kontra De Gregorio és Clemente, C-200/07 és C-201/07, ECLI:EU:C:2008:579; a Törvényszék 2010. március 19-i ítélete, Gollnisch kontra Európai Parlament, T-42/06, ECLI:EU:T:2010:102; a Bíróság 2011. szeptember 6-i ítélete, Patriciello, C-163/10, ECLI: EU:C:2011:543; a Törvényszék 2013. január 17-i ítélete, Gollnisch kontra Európai Parlament, T-346/11 és T-347/11, ECLI:EU:T:2013:23; a Bíróság 2019. december 19-i ítélete, Junqueras Vies, C-502/19, ECLI:EU:C:2019:1115.] 

–	tekintettel a spanyol alkotmány 71. cikkének (1) és (2) bekezdésére,
–	tekintettel eljárási szabályzata 5. cikkének (2) bekezdésére, 6. cikkének (1) bekezdésére és 9. cikkére,
–	tekintettel a Jogi Bizottság jelentésére (A10-0119/2026),
A.	mivel 2025. október 7-én kelt levelében Spanyolország legfelsőbb bíróságának elnöke – 2024-ben elkövetett állítólagos bűncselekményekkel összefüggésben – kérelmezte Alvise Pérez Spanyolországban megválasztott európai parlamenti képviselő mentelmi jogának felfüggesztését;
B.	mivel a kérelem szerint 2024 januárjában és februárjában az „Alvise Pérez Chat” elnevezésű Telegram-csatorna adminisztrátora állítólag nyilatkozatokat tett közzé, amelyekben feltüntette „az ideológiai üldöztetésért, az úgynevezett gyűlölet-bűncselekményekért felelős személyek” neveit, utalva különösen a valenciai gyűlölet-bűncselekményekért felelős kijelölt ügyészre; mivel az e csatornán közzétett nyilatkozatokra a csatorna számos követője azonnal reagált, akik több mint 1500, többnyire sértő jellegű üzenetet küldtek a kijelölt ügyésznek; mivel ez az állítólagos magatartás a spanyol büntető törvénykönyv 172b. cikke és 18. cikkének (1) bekezdése értelmében és a spanyol büntető törvénykönyv 553. cikkével összefüggésben zaklatásnak, hatóság vagy köztisztviselő elleni erőszakra való felbujtásnak, kényszerítésnek és/vagy gyűlölet közösségi médián keresztül történő terjesztésének minősülhet;
C.	mivel Alvise Pérezt a 2024. júniusi európai választásokon az Európai Parlament képviselőjévé választották, és ezért az állítólagos bűncselekmények idején nem volt az Európai Parlament képviselője; 
D.	mivel az állítólagos bűncselekmények nem minősülnek az Európai Unió kiváltságairól és mentességeiről szóló 7. jegyzőkönyv 8. cikke értelmében vett feladatai ellátása során Alvise Pérez által kifejtett véleménynek vagy leadott szavazatnak, és az Alvise Pérez mentelmi jogának felfüggesztésére irányuló kérelem nem kapcsolódik ilyen véleményhez vagy szavazathoz;
E.	mivel az Európai Unió kiváltságairól és mentességeiről szóló 7. jegyzőkönyv 9. cikke első bekezdésének a) pontja szerint az Európai Parlament ülésszakainak ideje alatt az Európai Parlament tagjai saját tagállamuk területén a saját tagállamuk parlamentjének tagjaira vonatkozó mentességet élvezik;
F.	mivel a spanyol alkotmány 71. cikkének (1) és (2) bekezdése a következőképp rendelkezik:
„(1)	A képviselők és a szenátorok feladataik ellátása során kifejtett véleményük tekintetében sérthetetlenséget élveznek.
(2)	A képviselőket és a szenátorokat mandátumuk ideje alatt mentelmi jog is megilleti, és csak a bűncselekmény elkövetésében tetten ért tagok tartóztathatók le. Az adott kamara előzetes engedélye nélkül nem gyanúsíthatók meg és nem vonhatók eljárás alá.”;
G.	mivel az Európai Unió kiváltságairól és mentességeiről szóló 7. jegyzőkönyvben meghatározott mentelmi jog célja a Parlament és képviselői megóvása a parlamenti megbízatás teljesítése során végzett és e megbízatástól elválaszthatatlan tevékenységekkel összefüggésben velük szemben kezdeményezett bírósági eljárásoktól;
H.	mivel az Európai Parlament eljárási szabályzata 5. cikkének (2) bekezdésével összhangban a parlamenti mentelmi jog nem a képviselők személyes kiváltsága, hanem a teljes Parlament és az egyes képviselők függetlenségének biztosítéka;
I.	mivel a Parlament ebben az esetben nem talált bizonyítékot fumus persecutionis fennállására, azaz olyan ténybeli elemekre, amelyek arra utalnának, hogy a szóban forgó bírósági eljárást azzal a szándékkal indították, hogy ártsanak Alvise Pérez Európai Parlament képviselőjeként folytatott politikai tevékenységének, és ezáltal a Parlament függetlenségének;
J.	mivel egyrészről a Parlament nem töltheti be bíróság szerepét, másrészről pedig a mentelmi jog felfüggesztésére irányuló eljárásban az érintett képviselő nem tekinthető vádlottnak[footnoteRef:3]; [3:  	A Törvényszék 2019. április 30-i ítélete, Briois kontra Európai Parlament, T-214/18, ECLI:EU:T:2019:266.] 

1.	úgy határoz, hogy felfüggeszti Alvise Pérez mentelmi jogát;
2.	utasítja elnökét, hogy haladéktalanul továbbítsa ezt a határozatot és az illetékes bizottság jelentését a Spanyol Királyság illetékes hatóságainak és Alvise Péreznek.

